《哀馀皇》
清代·沈瑜庆

城濮之兆报在泌，会稽已作姑苏地。或思或纵势则悬，后事之师宜可记。

昔年东渡主伐谋，严部高垒穷措置。情见势绌不战屈，转以持重腾清议。

铁船横海不敢忘，明耻教战陈六事。军储四百饷南北，并力无功感尽瘁。

宋人告急譬鞭长，白面书生臣请试。欲矫因循病卤莽，易箦谏书今在笥。

蓄艾遗言动九重，因以为功宜可嗣。谁知一举罢珠崖，东败造舟无噍类。

行人之利致连樯，将作大匠成虚位。子弟山河尽国殇，帅也不才以师弃。

即今淮楚尚冰炭，公卿有党终儿戏。水犀谁与张吾军，馀皇未还晨不寐。

州来在吴犹在楚，寝苫勿忘告军吏。

作者简介：沈瑜庆，字爱苍，号涛园，侯官人。光绪乙酉举人，官至贵州巡抚。谥敬裕。有《涛园集》。